Linnaosa vapiks on punasel kilbil hõbedane rist, mille peal punasel taustal asub hõbedane neliksiir, keskel kuldne süda. Kesklinna vapp on kujundatud Tallinna väikese vapi põhjal. Neliksiir sümboliseerib nelja evangelisti ja nende kaudu linna edukaks toimimiseks vajalikku usku ja vaimujõudu. Neliksiiri ümbritsev ring tähistab kaitset, liikumist ja arengut. Süda on armastuse, ustavuse ning suuremeelsuse märk, kuldne värvus sümboliseerib tõde, õnne ja edu.